Menntaskólanemar marseruðu í uppbrotsviku Skrúðganga nemenda , kennara og stjórnenda Menntaskóla Borgarfjarðar vakti athygli í Borgarnesi í gær . Þátttakendur voru í litskrúðugum fötum sem skáru sig út í skammdegisdrunganum . Ársæll Guðmundsson skólameistari segir gönguna hafa haft tvíþættan tilgang . Annars vegar er vikan uppbrotsvika hjá nemendafélaginu og einnig að þessi dagsetning hafi verið ákveðin í haust . Þá stóð til að dagurinn yrði innflutningsdagur í nýja skólahúsið , sem ekki varð raunin . Ákveðið var að halda sett plan þótt sjálf innflutningsgangan verði að fara fram síðar . Í ljós kom á haustdögum að ekkert yrði af því að hinn nýi Menntaskóli Borgarfjarðar myndi geta hafið starfsemi sína í nýju skólahúsi . Tekið var á það ráð að fá leigt húsnæði í Safnahúsinu . Eins og fyrr segir stóð til að flytja í nýja húsið í vikunni , en ekkert varð af því . Ársæll Guðmundsson skólameistari segir að flutt verði inn skömmu eftir annarskiptin í janúar . „ Aldrei stóð til að við yrðum lengi í þessu húsnæði sem við erum í núna enda á að nota það undir sýningu eftir áramótin . Margt er óklárt í nýja húsinu en starfsemin verður að flytjast inn í janúar því við eigum ekki í önnur hús að venda . Þetta er einnig farið að há starfsemi skólans . Okkur vantar tilfinnanlega raungreinastofu , það er dýrt að leigja og einnig er óviðunandi að nemendur geti ekki haldið nemendafélagsfundi . “ Aðspurður segir Ársæll tafirnar vera af ýmsum orsökum . Líklega hafa menn misreiknað sig eitthvað og svo hefur veðráttan í haust alls ekki hjálpað til . „ Nemendafélagið er með svona uppbrotsviku þessa síðustu kennsluviku fyrir jól . Nú var það litskrúðugur dagur , og næsta dag eiga allir að mæta í náttfötum , ” sagði Ársæll í samtali við Skessuhorn á mánudagskvöld . “ Síðan verður keppt milli kennara og nemenda um áskorunarbikarinn , sem er keppni í ýmsu bæði hefðbundnu og óhefðbundu og að lokum sparidagur , þar sem allir mæta í sína fínasta pússi og hafa síðan jólaball , á síðasta kennsludegi ársins . Þetta verður án efa gífurlega gaman og alltaf er gott að brjóta ögn upp og breyta um , “ sagði Ársæll Guðmundsson skólameistari .